Title: Kinnitatud Haapsalu Linnavolikogu
Author: kasutaja
Last saved by: Haapsalu Linna Volikogu
Company: Haapsalu Vene Gümnaasium

REDAKTSIOON
28.02.2003 määrusega nr 8
27.09.2002 määrusega nr 45
Lisa 8
Kinnitatud Haapsalu Linnavolikogu
28. aprilli 2000. a otsusega nr 36
Haapsalu Üldgümnaasiumi
PÕHIMÄÄRUS

I Üldsätted

1.	Gümnaasiumi ametlik nimetus on:
1.1.	eesti keeles - Haapsalu Üldgümnaasium (edaspidi Gümnaasium);
1.2.	inglise keeles - Haapsalu Russian Gymnasium.
2.	Gümnaasiumi  aadress on Lihula mnt 12, Haapsalu 90507, Eesti Vabariik.
3.	Gümnaasium on üldhariduslik õppeasutus, mis juhindub oma tegevuses Eesti Vabariigi seadusandlusest ning Haridus- ja Teadusministeeriumi, Haapsalu Linnavolikogu ja Haapsalu Linnavalitsuse õigusaktidest ja käesolevast põhimäärusest.
4.	Gümnaasium koosneb kolmeklassilisest algkoolist, kuueklassilisest põhikoolist ja kolmeklassilisest gümnaasiumist.
5.	Gümnaasiumi teeninduspiirkond määratakse Haapsalu Linnavolikogu otsusega. Vabade kohtade olemasolul teenindab kool ka neid õpilasi, kes elavad väljaspool teeninduspiirkonda.
6.	Gümnaasium on linnaasutus, tema valduses oleva maatüki, hoonete ja muu vara omanik on Haapsalu linn.
7.	Gümnaasiumil on oma eelarve ja pangaarve, pitsat ja  sümboolika.
8.	Gümnaasiumi tegevuse eesmärgiks on kasvatada kõrge moraaliga, üldinimlikke ja rahvuslikke väärtusi tunnustavaid, oma isamaad armastavaid haritud noori, kes on küpsed edukaks töötamiseks iseseisvas elus ning õppimiseks kõrgkoolis.

II Õppe- ja kasvatuskorraldus

9.	Gümnaasiumis toimub õppetöö tema poolt koostatud õppekava alusel, mille aluseks on riiklik õppekava.
10.	Gümnaasiumiosa õpperühmade komplekteerimiseks võib Gümnaasium korraldada konkursse ja katseid.
11.	Kooli õppetöö toimub vene ja eesti keeles.
12.	Õppetöö põhivormiks on õppetund. Õppetööga kaasnevad õpilaste iseseisev töö, uurimuslikud tööd ja õppepraktikad.
13.	Tunniplaani, millega määratakse õppetundide arv ja nende järjekord õppepäevas, koostab direktori asetäitja õppetöö alal ja kinnitab direktor.
14.	Jooksvad muudatused tunniplaanis ning tundide asendamise korraldab direktori asetäitja õppetöö alal hiljemalt eelneval päeval, arvestades õpetajatele tarifitseeritud koormust ja üldist tööaega.
15.	Kümnendas klassis võivad õpilased valida kolmeks viimaseks õppeaastaks mõne õppeaine süvaõppe.
16.	Klassi- ja kooliväline tegevus toimub vastavalt õppeaasta ürituste plaanile, mille koostab huvitegevuse juht ja kinnitab direktor kooskõlastatult õppenõukoguga.
17.	Õppetöö algus on tööpäeviti kell 8.00, tunni kestus on 45 minutit.

III Õpilased

18.	Õpilaste vastuvõtt Gümnaasiumisse toimub  lapsevanema kirjaliku avalduse alusel.
19.	Ühest koolist teise üleminek ja gümnaasiumist väljaheitmine toimub Haridus- ja Teadusministeeriumi poolt kehtestatud korras.
20.	Õpilaste õigused ja kohustused on määratud põhikooli- ja gümnaasiumiseaduse ning Gümnaasiumi kodukorraga. Kodukorra kinnitab gümnaasiumi õppenõukogu kooskõlastatult hoolekoguga.
21.	Gümnaasium korraldab õpilaste tervisekaitset lähtudes sotsiaalministri määrusega kinnitatud tervisekaitse eeskirjadest.
22.	Õpilaste tunnustamine ja karistamine toimub vastavalt  Haridus- ja Teadusministeeriumi poolt kehtestatud korrale ja õppenõukogu otsustele.

IV Gümnaasiumi töötajad

23.	Gümnaasiumi juhtkonna, õpetajate ning muude töötajatega  (edaspidi – personal) sõlmib, muudab ja lõpetab töölepingud direktor.
24.	Gümnaasiumi personali koosseisu kinnitab direktor kooskõlastatult hoolekoguga, tuginedes  haridusministri määrusega kehtestatud miinimumkoosseisule ja Haapsalu Linnavalitsuse nõusolekule.
25.	Gümnaasiumi personali ülesanded, õigused ja kohustused on määratud nende ametijuhenditega, samuti kollektiivlepingu, töösisekorraeeskirjade ning kehtiva seadusandlusega.
26.	Gümnaasiumi õpetajate ja muu personali kvalifikatsioon peab vastama nende poolt täidetavale ametikohale arvestades ametikohale kehtestatud  kutsenõudeid.

V Gümnaasiumi juhtimine

27.	Gümnaasiumi juhib direktor, kes määratakse tööle ja vabastatakse töölt Haapsalu Linnavalitsuse poolt ja kelle õigused, kohustused ja vastutus tulenevad ametijuhendist, käesolevast põhimäärusest ja haridusseadusandlusest.
28.	Direktor vastutab gümnaasiumi õppe- ja kasvatustöö korraldamise ja õppekavast kinnipidamise, samuti  tervisekaitse nõuete järgimise, gümnaasiumi valduses oleva vara säilimise ning eesmärgipärase kasutamise ja eelarvest kinnipidamise eest.
29.	Direktori asetäitja õppe- ja kasvatustöö alal  korraldab õppekasvatustöö planeerimist, kontrolli ja aruandlust vastavalt kehtivale seadusandlusele, õppenõukogu otsustele, direktori käskkirjadele ja oma ametijuhendile.
30.	Direktori asetäitja majanduse alal korraldab gümnaasiumi igapäevast majandustegevust vastavalt oma ametijuhendile. 
31.	Gümnaasiumi juhtimisel osalevad hoolekogu ja õppenõukogu. Nimetatud organid juhinduvad oma tegevuses vastavalt hoolekogu ja õppenõukogu põhimäärustest.
31*. Gümnaasiumis on õpilasomavalitsus, kellel on õigus seadusega kooskõlas iseseisvalt otsustada ja korraldada õpilaselu küsimusi, lähtudes õpilaste huvidest, vajadustest, õigustest ja kohustustest.

VI Finantseerimine ja aruandlus

32.	Gümnaasiumi rahalised vahendid moodustuvad eraldistest riigi- ja Haapsalu linna eelarvest, annetustest teistelt isikutelt, samuti gümnaasiumi majandustegevusest saadavast tulust.
33.	Gümnaasiumi eelarve koostab kool ning kinnitab Haapsalu Linnavolikogu.
34.	Arvestust eelarve täitmise üle peab gümnaasiumi raamatupidamine. Eelarve täitmise kontrolli teostab linnavalitsus. Informatsiooni eelarve täitmise  kohta  annab gümnaasium vähemalt üks kord aastas hoolekogule.
35.	Gümnaasiumil on õigus arendada piiratud majandustegevust ja osutada teenuseid samuti osaleda oma eesmärkidele vastavate organisatsioonide tegevuses.
36.	Gümnaasiumi majandustegevust ja eelarve täitmist revideerib Haapsalu Linnavalitsus või viimase poolt tellitud audiitor.
37.	Gümnaasium vastutab oma lepinguliste kohustuste eest tema valdusse antud vara ja vahenditega, sealhulgas majandustegevuse tulemusena saadud vahenditega.

VII Ümberkorraldamine ja sulgemine

38.	Gümnaasiumi tegevus lõpeb Haapsalu Linnavolikogu otsusel ümberkorraldamise või sulgemise teel.
39.	Gümnaasiumi ümberkorraldamisest või sulgemisest teatab Haapsalu Linnavalitsus  Haridus- ja Teadusministeeriumile ning õpilastele ja kooli personalile hiljemalt kuus kuud enne uue õppeaasta algust.
40.	Gümnaasiumi võib sulgeda või ümber korraldada ainult pärast õppeperioodi lõppu.
41.	Gümnaasiumi sulgemise korral Haapsalu Linnavalitsus moodustab likvideerimiskomisjoni, määrab kindlaks likvideerimise korra ja tähtajad ning komisjoni tegevuse piirid.
42.	Likvideerimisprotsessi lõppedes lähevad gümnaasiumi valdusse antud varad Haapsalu Linnavalitsuse käsutusse.

VIII Põhimääruse vastuvõtmine ja muudatuste tegemine

43.	Põhimäärus töötatakse välja gümnaasiumi poolt ja esitatakse kinnitamiseks Haapsalu Linnavolikogule.
44.	Muudatused põhimääruses viiakse sisse samas korras.
45.	Kõik käesolevas põhimääruses määratlemata küsimused lahendab gümnaasiumi juhtkond koos õppenõukogu ja Haapsalu Linnavalitsusega juhindudes kehtivast seadusandlusest.